Louise Schack Elholm (V), 2023-02-23:
Tak for det.
Jeg vil gerne kvittere for den overordnet positive modtagelse af lovforslaget og for ordførernes bemærkninger.
Formålet med lovforslaget er bl.a. at give videre rammer for planlægning af anlæg for vedvarende energi.
Formålet er også at effektivisere sagsbehandlingen i Planklagenævnet og i Miljø- og Fødevareklagenævnet.
Med lovforslaget gennemføres de klimarelaterede dele af den politiske aftale fra den 15. juni 2022 om opfølgning på evaluering af planloven m.v. og dele af klimaaftalen om grøn strøm og varme fra den 25. juni 2022.
For en god ordens skyld skal jeg nævne, at regeringen vil fremsætte forslag til gennemførelse af de øvrige elementer af planlovsaftalen fra den 15. juni 2022 for Folketinget i efteråret 2023.
Forslaget om at skrive klima ind i planlovens formål er udtryk for et ønske om, at kommunerne og staten skal kunne varetage klimahensyn, tilsvarende hensynet til f.eks. miljø og natur samt vækst og udvikling i den fysiske planlægning.
Formålet med at foreslå klimabeskyttelse som en national interesse i planloven er, at staten f.eks. skal kunne sikre, at der i kommuneplanlægningen udpeges arealer til opstilling af vedvarende energikilder som f.eks. vindmøller og solcelleanlæg.
Lovforslaget indeholder også en ændring af planloven, som skal give kommunerne mulighed for at planlægge opstilling af vindmøller eller solcelleanlæg i herregårdslandskaber eller godslandskaber.
Dette initiativ er aftalt i klimaaftalen om grøn strøm og varme fra 2022.
Lovforslaget indebærer, at karakterisering af et område som herregårdslandskab eller godslandskab ikke vil være til hinder for, at kommunalbestyrelsen kan vælge at planlægge opstilling af vindmøller og solcelleanlæg i området.
De nye planlægningsmuligheder for kommunerne vil dog som udgangspunkt ikke gælde, hvis der er tale om et område, der kan karakteriseres som herregårdslandskab eller godslandskab af særlig kvalitet.
Jeg er klar over, at vi ikke løser hele klimakrisen eller energikrisen med dette ene lovforslag, men det er et bidrag til løsningerne og et skridt i den rigtige retning.
Ændringerne om Planklagenævnet og lov om Miljø- og Fødevareklagenævnet skal understøtte en hurtig og smidig sagsbehandling.
En kompetent og hurtig sagsbehandling hos klagenævnene er afgørende for borgernes og virksomhedernes retssikkerhed.
Ændringerne medfører, at ansatte i Nævnenes Hus' sekretariat kan repræsentere nævnene i retssager.
Ansatte i Nævnenes Hus har den fornødne specialistviden inden for de anlagte sager.
Muligheden for at møde i retten kan nedbringe behovet for konsulentbistand i forbindelse med retssager.
Ændringerne i lov om Planklagenævnet sikrer, at nævnenes behandling af klagesager ikke aflyses på grund af afbud fra et nævnsmedlem.
På den måde undgås unødige forsinkelser og forlængede sagsbehandlingstider.
Ændringerne i lov om Planklagenævnet fastsætter, at nævnet har mulighed for at begrænse sin prøvelse til forhold, der er klaget over, eller til de klagepunkter, som nævnet vurderer er væsentlige for sagens afgørelse.
Det kan kvalificere og effektivisere nævnets behandling af den enkelte sag.
Erhvervsministeren og jeg selv står naturligvis til rådighed for de spørgsmål, som udvalget måtte ønske at få nærmere belyst under udvalgsbehandlingen.
Og lad mig lige tilføje: Jeg har fuld forståelse for det, hvis man gerne vil have det her lovforslag delt op, da det er to forskellige aftaler, det udmønter.
Og der vil jeg bare opfordre til, at man stiller et spørgsmål om det, og så vil jeg gerne medvirke til at opdele lovforslaget.
For jeg har fuld forståelse for, at man, hvis man indgår i den ene aftale og ikke i den anden, så ønsker at stemme om det, man er med i en aftale om, og ikke den anden del.